מפלגת 'כולנו' תקבל שני תיקים בממשלה הבאה, בתמורה לחבירתה ל'ליכוד', כך מדווח כתב ערוץ 20, אלירן טל. בימים אלה מתנהל המשא ומתן בין שתי המפלגות ובמהלכו כבר סוכם כי כחלון ישאר בתיק האוצר, אם יחפוץ בכך. אם ידרוש תיק בכיר אחר – הוא יקבל אותו. כזכור, כחלון הבהיר והתחייב לפני הבחירות שיישאר רק באוצר.
למרות ש'כולנו' זכתה לארבעה מנדטים בלבד, במסגרת ההסכם המתגבש היא תקבל שר נוסף. יהיה זה אלי כהן, מספר 2 במפלגה. נתניהו מעוניין לתת לכהן, רואה חשבון בהשכלתו, תיק כלכלי. האם הוא יישאר במשרד הכלכלה אליו לוטשים עיניים גם השרים אקוניס וברקת, או יקבל תיק כלכלי אחר? ההחלטה בידיו של ראש הממשלה.
עוד דווח בערוץ 20 כי כרגע, הדיונים בין 'הליכוד' ל'כולנו' מתמקדים במעורבות אנשי מפלגתו של כחלון במוסדות הליכוד, ובראשם במזכירות המפלגה הנחשבת הכוח המרכזי. כחלון מכיר היטב את המפלגה שבה גדל וצמח ולכן הוא דורש דריסת רגל משמעותית בכל המוסדות החזקים והרלוונטיים של הליכוד.
ההסכם בין המפלגות צפוי לקבל את אישורם של נתניהו וכחלון כבר בימים הקרובים ובכך תהפוך הליכוד למפלגה של 40 מנדטים, בעוד המפלגה החברתית שהקים כחלון לפני קצת יותר מארבע שנים תסיים את תפקידה הפוליטי. לקראת הבחירות הבאות כחלון, אלי כהן, יפעת שאשא ביטון ורועי פולקמן, חברי הכנסת מטעם כולנו, יתמודדו בפריימריז של הליכוד.
רג'א זעאתרה: "הציונות היתה שותפה לשואה"